CELEX: 32018D0262
Language: ro
Date: 2018-02-14 00:00:00
Title: Decizia (UE) 2018/262 a Comisiei din 14 februarie 2018 privind propunerea de inițiativă cetățenească intitulată „We are a welcoming Europe, let us help!” [notificată cu numărul C(2018) 895]

22.2.2018   
            
            
               RO
            
            
               Jurnalul Oficial al Uniunii Europene
            
            
               L 49/64
            
         DECIZIA (UE) 2018/262 A COMISIEI
   din 14 februarie 2018
   privind propunerea de inițiativă cetățenească intitulată „We are a welcoming Europe, let us help!”
   
      
         [notificată cu numărul C(2018) 895]
      
   
   (Numai textul în limba engleză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
   întrucât:
   
               (1)
            
            
               obiectul propunerii de inițiativă cetățenească intitulată „We are a welcoming Europe, let us help!” este „Statele membre fac eforturi mari pentru a gestiona problema migrației. Cei mai mulți dintre noi dorim să ajutăm persoanele aflate în dificultate. Pentru că ne pasă. Milioane de oameni și-au oferit ajutorul. Acum vrem să ne facem auziți. Să cerem ca Europa să fie primitoare! Solicităm Comisiei Europene să acționeze.”
            
         
               (2)
            
            
               Obiectivele declarate ale propunerii de inițiativă cetățenească sunt următoarele: „1. Cetățeni din toată Europa doresc să sponsorizeze refugiați, să le ofere o locuință sigură și un nou început în viață. Dorim ca grupurile locale care îi ajută pe refugiații care primesc vize naționale să beneficieze de sprijin direct din partea Comisiei. 2. Nimeni nu ar trebui să fie urmărit penal sau amendat pentru că a oferit ajutor umanitar sau adăpost. Dorim ca acele guverne care îi sancționează pe voluntari să fie oprite de către Comisie să mai acționeze în acest fel. 3. Toată lumea are dreptul la justiție. Am dori ca victimelor exploatării prin muncă și ale criminalității din toată Europa, precum și victimelor încălcării drepturilor omului la frontierele noastre să li se garanteze, de către Comisie, că vor fi apărate prin mijloace și reguli mai eficiente.”
            
         
               (3)
            
            
               Tratatul privind Uniunea Europeană (TUE) consolidează cetățenia Uniunii și îmbunătățește în continuare funcționarea democratică a Uniunii prevăzând, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.
            
         
               (4)
            
            
               În acest scop, procedurile și condițiile necesare pentru o inițiativă cetățenească ar trebui să fie clare, simple, accesibile și proporționale cu natura inițiativei cetățenești, astfel încât să încurajeze participarea cetățenilor și să sporească accesibilitatea Uniunii.
            
         
               (5)
            
            
               Pentru punerea în aplicare a tratatelor se pot adopta acte juridice ale Uniunii:
               
                           —
                        
                        
                           care să vizeze controalele la care sunt supuse persoanele la trecerea frontierelor externe, în temeiul articolului 77 alineatul (2) litera (b) din Tratatul privind funcționarea Uniunii Europene (TFUE);
                        
                     
                           —
                        
                        
                           care să reglementeze sistemul european comun de azil, în temeiul articolului 78 alineatul (2) din TFUE;
                        
                     
                           —
                        
                        
                           care să prevadă măsuri menite să instituie o politică comună de imigrare prin care să se asigure, în toate etapele, gestionarea eficientă a fluxurilor de migrație, tratamentul echitabil al resortisanților țărilor terțe cu ședere legală în statele membre, precum și prevenirea imigrației ilegale și a traficului de ființe umane și consolidarea măsurilor de combatere a acestor fenomene, în temeiul articolului 79 alineatul (2) din TFUE;
                        
                     
                           —
                        
                        
                           care să stabilească norme minime privind drepturile victimelor criminalității, în măsura necesară pentru facilitarea recunoașterii reciproce a hotărârilor judecătorești și a deciziilor judiciare, precum și cooperarea polițienească și judiciară în materie penală cu dimensiune transfrontalieră, în temeiul articolului 82 alineatul (2) litera (c) din TFUE; și
                        
                     
                           —
                        
                        
                           care să stabilească norme minime privind definirea infracțiunilor și a sancțiunilor corespunzătoare în anumite domenii, în temeiul articolului 83 alineatele (1) și (2) din TFUE.
                        
                     
         
               (6)
            
            
               În ceea ce privește al doilea aspect al propunerii de inițiativă cetățenească, competențele de care dispune Uniunea în temeiul articolului 83 din TFUE sunt limitate, în sensul că, deși conferă Uniunii competența de a adopta norme minime în ceea ce privește definirea infracțiunilor, articolul 83 din TFUE nu permite ca statelor membre să li se interzică sancționarea altor tipuri de comportament, după cum consideră ele necesar, inclusiv a actelor legate de imigrația ilegală.
            
         
               (7)
            
            
               Cu toate acestea, al doilea aspect al propunerii de inițiativă cetățenească trebuie, de asemenea, examinat în raport cu articolul 79 din TFUE. În temeiul acestei dispoziții, se pot adopta acte juridice ale Uniunii în scopul punerii în aplicare a tratatelor – în perspectiva unei politici comune în materie de imigrație menită să asigure, în toate etapele, gestionarea eficientă a fluxurilor de migrație și prevenirea lor, precum și întărirea măsurilor de combatere a imigrației ilegale și a traficului de ființe umane – printre altele în domeniul imigrării clandestine și al șederii ilegale, inclusiv al expulzării și repatrierii persoanelor aflate în situație de ședere ilegală.
            
         
               (8)
            
            
               Din aceste motive, propunerea de inițiativă cetățenească nu se situează în mod vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor.
            
         
               (9)
            
            
               În plus, s-a constituit comitetul cetățenilor și s-au desemnat persoanele de contact în conformitate cu articolul 3 alineatul (2) din regulament, iar propunerea de inițiativă cetățenească nu este nici vădit abuzivă, neserioasă ori vexatorie și nici nu contravine în mod vădit valorilor Uniunii, astfel cum se prevede la articolul 2 din TUE.
            
         
               (10)
            
            
               Prin urmare, propunerea de inițiativă cetățenească intitulată „We are a welcoming Europe, let us help!” ar trebui înregistrată.
            
         ADOPTĂ PREZENTA DECIZIE:
   Articolul 1
   Se înregistrează propunerea de inițiativă cetățenească intitulată „We are a welcoming Europe, let us help!”.
   Articolul 2
   Prezenta decizie intră în vigoare la 15 februarie 2018.
   Articolul 3
   Prezenta decizie se adresează organizatorilor (membrii comitetului cetățenilor) propunerii de inițiativă cetățenească intitulate „We are a welcoming Europe, let us help!”, reprezentați de doamna Isabelle CHOPIN și de doamna Emma BONINO, care acționează în calitate de persoane de contact.
   
      Adoptată la Bruxelles, 14 februarie 2018.
      
         
            Pentru Comisie
         
         Frans TIMMERMANS
         
            Vicepreședinte
         
      
   
   
      (1)  JO L 65, 11.3.2011, p. 1.